ไพรซ์เลส

"ไพรซ์เลส"  เป็นเพลงของวงดนตรีอเมริกัน มารูนไฟฟ์ ร้องรับเชิญโดยแร็ปเปอร์และนักร้องชาวไทย ลิซ่า ออกจำหน่ายเมื่อวันที่ 2 พฤษภาคม 2025 ผ่านสังกัด 222 เรเคิดส์และอินเตอร์สโคปเรเคิดส์ ในฐานะซิงเกิลนำจากสตูดิโออัลบั้มชุดที่แปดของวงที่กำลังจะมาถึง "เลิฟอิสไลก์" (2025) เพลงผลิตโดยนักร้องนำ แอดัม เลอวีน และมือเบส แซม ฟาร์ราร์ ร่วมด้วยเฟเดรีโก วินด์เวอร์, เจคาส, เมลบ็อกซ์, ลิซ่า, ไมเคิล พอลแลค, อาลี แทมโปซี และรีอา ราชโกปาลัน โดยเป็นซิงเกิลใหม่ของวงในรอบเกือบสองปี นับตั้งแต่เพลง "มิดเดิลกราวด์" ซึ่งออกจำหน่ายเมื่อวันที่ 19 พฤษภาคม 2023
เบื้องหลังและการเปิดตัว.
มารูนไฟฟ์ออกสตูดิโออัลบั้มชุดที่เจ็ด "จอร์ดี" ในปี 2021 ตามด้วยซิงเกิลเดี่ยว "มิดเดิลกราวด์" ในปี 2023 และรีมิกซ์ร่วมกับมิกกี กายตัน ต่อมาในวันที่ 7 เมษายน 2025 แอดัม เลอวีน นักร้องนำได้ยืนยันในรายการ "เดอะทูไนต์โชว์สตาร์ริงจิมมีแฟลลอน" ว่าวงกำลังออกซิงเกิลใหม่ "ประมาณปลายเดือน" โดยซิงเกิลดังกล่าวจะออกก่อนอัลบั้มใหม่ที่มีกำหนดเผยแพร่ในช่วงฤดูร้อน และทัวร์จะเริ่มต้นใน "ฤดูใบไม้ร่วง" วันที่ 23 เมษายน มารูนไฟฟ์ได้โพสต์รูปภาพบนอินสตาแกรมที่แสดงด้านหลังของเลอวีนและหญิงลึกลับที่ยืนเคียงข้างกัน โดยมองออกไปนอกหน้าต่างในระดับความสูงจากพื้นจรดเพดานไปยังภูมิทัศน์เมืองในยามค่ำคืน วันถัดมา ลิซ่าโพสต์คลิปพร้อมกับตัวอย่างเพลงบนสตอรีอินสตาแกรมของเธอ ซึ่งแสดงตนเองขณะนอนหงายราวกับกำลังถ่ายทำวิดีโอ โดยสวมชุดเดียวกับรูปภาพก่อนหน้าของมารูนไฟฟ์
ในวันที่ 25 เมษายน มารูนไฟฟ์ยืนยันการทำงานร่วมกันในชื่อ "ไพรซ์เลส" และโพสต์ลิงก์ไปยังการบันทึกเพลงล่วงหน้าทางสปอติฟายและแอปเปิลมิวสิก ควบคู่ไปกับวิดีโอสั้น ๆ ที่แสดงเลอวีนและลิซ่าโพสต์ท่าถ่ายรูปร่วมกันอย่างสนุกสนาน ในขณะที่ท่อนคอรัสกำลังบรรเลงอยู่เบื้องหลัง ทั้งนี้ วงได้แชร์ตัวอย่างเพลง 15 วินาทีบนสตอรีอินสตาแกรม ส่วนเลอวีนได้โพสต์ภาพขาวดำของมิวสิกวิดีโอบนอินสตาแกรมของตนเอง ซึ่งนำเสนอกระดานแคลปเปอร์ที่แสดงชื่อของผู้กำกับ เอริน โมเรโน และผู้กำกับภาพ รัส เฟรเซอร์ รวมถึงภาพมุมสูงของเลอวีนและลิซ่าที่กำลังพักผ่อนอยู่ริมระเบียง ต่อมาในวันที่ 28 เมษายน มารูนไฟฟ์เผยวันออกจำหน่ายคือวันที่ 2 พฤษภาคม พร้อมกับปกเพลงที่มีภาพของเลอวีนและลิซ่า
การวางองค์ประกอบเพลง.
"ไพรซ์เลส" เขียนโดยเลอวีน, แซม ฟาร์ราร์, ลิซ่า, อาลี แทมโปซี, เฟเดรีโก วินด์เวอร์, เจคอบ แคเชอร์ ฮินดลิน, ไมเคิล พอลแลค และรีอา ราชโกปาลัน ส่วนการผลิตควบคุมโดยเลอวีน, ฟาร์ราร์, โนอาห์ "เมลบ็อกซ์" พาสโซวอย, เจคาส และวินด์เวอร์ ขณะที่เจลลี ดอร์แมน และคัก ฮาร์เรล เป็นผู้ผลิตเสียงร้อง ส่วนพาสโซวอย, เทรย์ สเตชัน และรามิโร เฟร์นันเดซ-เซโอเน เป็นวิศวกรเสียง โดยเป็นการย้อนกลับไปสู่ผลงานเก่า ๆ ของมารูนไฟฟ์ ซึ่งขับเคลื่อนด้วยเสียงกีตาร์ยุค 2000 พร้อมกับนำเสนอการแร็ปที่มั่นใจของลิซ่า ตามที่เลอวีนระบุ เพลงนี้ "เกิดขึ้นครั้งแรกในขณะที่พวกเรากำลังอัดเสียงอัลบั้ม ผมคิดว่ามันเป็นสิ่งที่บริสุทธิ์ที่สุดและพวกเราก็มีความสุขอย่างมากที่มีลิซ่าอยู่ด้วย ช่วงอินโทรนั้นผมเล่นกีตาร์แบบไม่เสียบปลั๊กแล้วอัดส่งเป็นข้อความเสียงในไอโฟน ตอนอัดเสียงจริง ๆ ผมรู้สึกตื้นตันเล็กน้อย 'เพราะมันเหมือนกับการกลับไปเชื่อมโยงกับรากเหง้าของเราอีกครั้ง' ซึ่งแฟน ๆ หลายคนก็บอกว่า 'เฮ้ พวกเราอยากได้ยินเสียงแบบนั้นอีก' มันผ่านมากว่า 20 ปีแล้ว ดังนั้นผมจึงคิดว่าถึงเวลาที่เสียงนั้นจะกลับมา" มือกีตาร์นำของวง เจมส์ วาเลนไทน์ ยังเสริมว่าเขา "รู้สึกตื้นตันมากเมื่อแอดัมส่งเดโมเพลง 'ไพรซ์เลส' มาให้ผม เพราะสำหรับผมแล้วเสียงนั้นเป็นตัวแทนของยุคก่อนของมารูนไฟฟ์" และเพลงนี้ "เป็นรากฐานในการเขียนเพลงและดนตรีสำหรับอัลบั้มถัดไปของเรา"
มิวสิกวิดีโอ.
มิวสิกวิดีโอเพลง "ไพรซ์เลส" เผยแพร่ควบคู่กับซิงเกิลบนช่องยูทูบของมารูนไฟฟ์ กำกับโดยเอริน โมเรโน ถ่ายทำกลางเมืองลอสแอนเจลิสด้วยฟิล์ม 35 มม. ในวิดีโอแสดงความสัมพันธ์ที่ทะเลาะวิวาทกันของเลอวีนและลิซ่า ซึ่งได้รับแรงบันดาลใจจากภาพยนตร์เรื่อง "นายและนางคู่พิฆาต มิสเตอร์แอนด์มิสซิสสมิธ" (2005)